**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ**

**АЯЛАЛ ЖУУЛЧЛАЛЫН ГАЗАР**

2016 ОНЫ 06 ДУГААР САРД ХИЙЖ ГҮЙЦЭТГЭСЭН

АЖЛЫН ТАЙЛАН

1/ Нийслэлийн Иргэдийн Төлөөлөгчдийн Хурлын Тэргүүлэгчдийн 2011 оны 120 дугаар тогтоолоор батлагдсан "Улаанбаатар хотын нутаг дэвсгэрт аялал жуулчлалын байр сууцны үйл ажиллагаа эрхлэх журам"-ын дагуу жуулчны байр сууцны үйлчилгээ эрхлэгчдээс 6 дугаар сарын байдлаар нийт 37 санал хүсэлт, ирсэн /төрийн үйлчилгээний нэгдсэн төвд хандаж албан бичгээр 25, иргэнээс 12 хүсэлт/ ба стандартын шаардлага хангасан 5 иргэн, 18 ААН-д үйл ажиллагаа эрхлэх зөвшөөрөл олгосон. Стандартын шаардлага хангаагүй 4 иргэн, 4 ААН-д хугацаатай үүрэг даалгавар өгч, стандартын үзлэгт хамрагдах хүсэлтэй 3 иргэн, 3 ААН-ийн хүсэлтийн дагуу үзлэгт хамруулахаар бэлтгэлийг хангаж байна.

2/ Нийслэлийн Засаг даргын 2016 оны А/51 дүгээр захирамжийн дагуу тус газраас зохион байгуулах “Дээлтэй Монгол наадам”, Улаанбаатарын олон үндэстний хоолны өдөрлөг зэрэг 2 арга хэмжээг зохион байгуулахад шаардагдах нийт 29.400.000 төгрөгийн төсвийг боловсруулан нийслэлийн Засаг даргын Тамгын газрын даргаар батлуулав.

3/ Дотоодын аялал жуулчлалыг хөгжүүлэх, дотоодын аялагч амрагчдад зуны улирал эхэлж, аяллаа төлөвлөх, зохион байгуулахад нь хэрэгцээтэй бүхий л мэдээ, мэдээллийг хүргэх, зөвлөгөө өгөх, Монгол улсад аялал жуулчлалын салбарт бараа бүтээгдэхүүн, үйлчилгээ үзүүлдэг байгууллагуудыг нэг цэгээс хэрэглэгчидтэй уулзуулах, аялагч амрагчдыг нэг дороос аяллын талаарх бүхий л мэдээ мэдээлэл авах боломжийг олгох зорилгоор БОНХАЖЯам, Үндэсний цэцэрлэгт хүрээлэн, Улаанбаатар аялал жуулчлалын холбоотой хамтран үндэсний аялал жуулчлалын “Улаанбаатур” үзэсгэлэнг 2016 оны 06 дугаар сарын 04-05-ны хооронд Үндэсний цэцэрлэгт хүрээлэнд зохион байгууллаа. Тус үзэсгэлэнд нийт 40 гаруй байгууллага оролцсон ба аутбаунд аялал жуулчлал эрхэлдэг тур оператор компаниуд, жуулчны бааз, амралт сувиллын газрууд, тусгай хамгаалалттай газар нутгийн захиргаад болон аяллын төрөл бүрийн үйлчилгээ үзүүлдэг байгууллагууд оролцсон. Мөн Монгол улсад суугаа БНСУ, БНУУ, АНЭУ, КУ-ын элчин сайдын яамд, 21 аймгийн төлөөлөл, Өвөрхангай, Архангай, Говьсүмбэр, Дорноговь, Дорнод, Хэнтий, Завхан аймгийн аялал жуулчлалын газраас ирж оролцон улс орон, аймаг орон нутгийнхаа зорих газрын үзмэр, аяллын маршрутууд, жуулчны бааз, амралтын газруудын үйл ажиллагаа, аялал жуулчлал, соёлын талаарх мэдээллийг иргэд, аялагчдад өгөв. Үзэсгэлэнгийн үеэр аяллын бараа бүтээгдэхүүний хямдралтай худалдаа, АХА тэмцээн, 60 хүүхдийн флаш моб бүжгийн үзүүлбэр, урлагийн тоглолтууд гэх мэт арга хэмжээнүүд зохион байгуулагдсан. Үзэсгэлэнг нийт 5000 орчим иргэд үзэж сонирхов. Мөн аймгуудын аялал жуулчлалын мэргэжилтнүүд, дүүргүүдийн худалдаа үйлдвэрлэл үйлчилгээний хэлтсийн мэргэжилтнүүдэд Аялал жуулчлалын ур чадварын сургуультай хамтран “Зочлох үйлчилгээний салбарт тавигдаж буй стандарт” сэдэвт сургалт, Монголын яаралтай тусламжийн нийгэмлэгтэй хамтран “Болзошгүй гамшиг ослын үеийн бэлэн байдлыг хангах, яаралтай тусламжийг зөв зохистой үзүүлэх нь ” сэдэвт сургалтыг тус тус зохион байгуулав.

4/ БНСУ-ын Чэжүгийн Аялал жуулчлалын газар болон нийслэлийн Аялал жуулчлалын газрын хамтын ажиллагааны гэрээнд гарын үсэг зурлаа. Хамтын ажиллагааны гэрээ байгуулах ёслолын ажиллагааг 2016 оны 06-р сарын 16-ны өдөр Блү скай зочид буудалд зохион байгууллаа. Хамтын ажиллагааны хүрээнд нийслэл хот орчмын амралт, аялал жуулчлалын 2 бүсэд явган аяллын зам тохижуулах бөгөөд “Олле трэйл” стандартаар тавигдах эдгээр аяллын зам нь байгаль орчинд үзүүлэх сөрөг нөлөөлөл хамгийн багатайд тооцогддог одоогоор Япон, БНСУ-ын 21 чиглэлд 422 км зам ашиглагдаж байна. Нийслэлд аялал жуулчлал хөгжүүлэх “Найрсаг Улаанбаатар” хөтөлбөр болон Байгаль орчин, ногоон хөгжил, аялал жуулчлалын сайдын 2015 оны А/254 дүгээр тушаалын дагуу эхний ээлжид Горхи-Тэрэлжийн байгалийн цогцолборт газрын Чингис уул орчмын 6 км зам, Богдхан уулын дархан цаазат газрын Төр хурахын амаас Хүрэлтогоот хүртэлх 14 км замыг хамгаалалтын захиргаадаас тогтоосон чиглэлийн дагуу тохижуулна. Энэхүү төслийн санхүүжилтийг Чэжүгийн аялал жуулчлалын газраас гаргах ба 2017 оны 07 дугаар сард нээхээр төлөвлөөд байна.

5/ Нийслэлийн эдийн засаг, нийгмийн 2016 оны зорилтод тусгагдсан БНСУ-ын Сөүл хотноо зохион байгуулагдсан “KOTFA-2016” (Korea World Travel Fair Vision of KOTFA) олон улсын аялал жуулчлалын үзэсгэлэнд 2016 оны 06 дугаар сарын 9-12ны өдрүүдэд Улаанбаатар хот оролцсон ба тус газрын зүгээс үзэсгэлэнд ашиглах сурталчилгааны материалаар хангав. Тус үзэсгэлэнд 60 улс орон аялал жуулчлалын бүтээгдэхүүнээ танилцуулсан бөгөөд гадаад, дотоодын аялал жуулчлалын үзмэр олон төрлийн мэдээллийг санал болгох замаар зохион байгуулагдлаа. Энэ жилийн “KOTFA-2016” олон улсын аялал жуулчлалын үзэсгэлэнг БНСУ-д суугаа Улаанбаатар хотын төлөөлөгчийн газраар төлөөлүүлэн оролцсон бөгөөд үзэсгэлэнд оролцоход шаардлагатай зардлыг Котфа байгууллагын захиргаанд хүсэлт гаргасны дагуу оролцох зардлыг бүрэн хэмнэв. Мөн тус үзэсгэлэнгийн үеэр Улаанбаатар хот албан ёсоор оролцсонд баяр хүргэж БНСУ-ын олон улсын аялал жуулчлалын үзэсгэлэнгийн батламж бичгээр шагнуулав.

6/ “Зайсан-Баруун Ширээ” чиглэлийн явган аяллын аяллын замыг тохижуулах ажлын хүрээнд тус газрын даргын 2016 оны А/50 дугаар тушаалаар байгуулагдсан Үнэлгээний хороо харьцуулалтын аргаар тендерийг зохион байгуулан “Сагсай Өргөө” ХХК гүйцэтгэгчээр шалгаруулан, үнэлгээний хорооны зөвлөмжийг газрын даргад хүргүүлэв. Зөвлөмжийг үндэслэн 2016 оны 06 дугаар сарын 15-ны өдөр “Сагсай Өргөө” ХХК-тай ажил гүйцэтгэх гэрээ байгуулсан ба ажлыг 08 дугаар сарын 01-нд хүлээж авах бөгөөд ажил бүрэн дуссаны дараа Богдхан уулын Хамгаалалтын захиргаанд ажлыг гэрээгээр хариуцуулна.

7/ “Найрсаг Улаанбаатар” хөтөлбөрийн хүрээнд нийслэлийн Засаг даргын Тамгын газар, Нийслэлийн Аялал жуулчлалын газраас “Болзошгүй гамшиг ослын үеийн бэлэн байдлыг хангах, яаралтай тусламжийг зөв, чанартай үзүүлэх нь” сургалтыг Монголын яаралтай тусламжийн хөгжлийн нийгэмлэгтэй хамтран зохион байгуулав. Нийт 32 удаагийн сургалтад 724 хүн хамрагдав. Сургалтын үеэр нийслэлийн Аялал жуулчлалын газраас Улаанбаатар хотын аялал жуулчлалын эрсдэлийн менежментийн төлөвлөгөөний талаар мэдээлэл хийж, сургалтад хамрагдсан иргэдэд гарын авлага, материалаар хангалаа.

8/ “Жуулчинд ээлтэй оюутан цагдаа” сургалтыг 2016 оны 06-р сарын 07-09-ний өдрүүдэд Улаанбаатар хотын цагдаагийн газар, Монголын оюутны холбоотой хамтран зохион байгууллаа. Сургалтыг Аялал жуулчлалын ур чадварын мэргэжлийн сургуулийн багш нар явуулсан бөгөөд оюутнуудад жуулчдад шаардлагатай байдаг мэдээ, мэдээллийг өгч, англи хэлний мэдлэгийг нь сайжруулах, жуулчидтай харилцах харилцаа, хандлагын хичээлийг явууллаа. Сургалтад нийт 110 оюутан хамрагдсан ба эдгээр оюутнууд нь жуулчид ихээр зорчдог 55 гудамж, чиглэлд ажиллаж, гадаадын жуулчин, иргэдэд ямар нэг эрсдэлд өртөхгүй Улаанбаатар хот болон хөдөө, орон нутгаар аялах тусламж, зөвлөмж өгч, аялалд хэрэгцээтэй газрын зураг, бусад хэрэгцээт гарын авлагыг түгээж ажиллах юм. Оюутан цагдаа нарт эхний ээлжид НАЖГ-аас англи-монгол ярианы дэвтэр 150 ш, Улаанбаатар хотын газрын зураг 200 ш, зика вирус, бусад халдварт өвчнөөс урьдчилан сэргийлэх зөвлөмж хуудас 500 ш-ийг гадаадын жуулчдад зориулан түгээгээд байна. 110 оюутан бүрийг саравчтай малгай, хүрмээр хангасан.

9/ Гадаад хэргийн яамнаас зохион байгуулсан АСЕМ-ын дээд түвшний 11 дүгээр уулзалтыг сурвалжлах гадаадын сэтгүүлч, хэвлэл мэдээллийн ажилтнуудад Монгол Улсын талаарх дэлгэрэнгүй мэдээллийг хүргэх зорилго бүхий мэдээллийн санг бүтээх ажлын хэсгийн хуралд тус газрын Гадаад харилцаа, хамтын ажиллагааны асуудал хариуцсан мэргэжилтэн оролцов. Тус газрын зүгээс Улаанбаатар хотын танилцуулга Англи хэл дээр бэлтгэн бусад шаардлагатай мэдээллүүдийг Гадаад хэргийн яамны press@mfa.gov.mn хаягаар илгээв. АСЕМ-ийн үеэр ирэх гадаадын сэтгүүлчдэд зориулсан медиа кит буюу сурталчилгааны материалын багцыг хийхээр ажиллаж байна.

10/ Жуулчин тээврийн үйлчилгээний 8-аас дээш хүний суудалтай тээврийн хэрэгсэл болон түргэн муудах бүтээгдэхүүн тээвэрлэх тээврийн хэрэгслүүдийг улсын дугаарын хязгаарлалтгүй замын хөдөлгөөнд оролцуулахаар нийслэлийн Засаг даргын 2015 оны А/469 дүгээр захирамжийн дагуу 6 дугаар сарын байдлаар 480 жуулчин тээврийн хэрэгсэлд дугаарын хязгаарлалтаас чөлөөлөгдсөн зөвшөөрлийг олгов.

11/ Найрсаг Улаанбаатар хөтөлбөрт тусгагдсан жуулчин тээврийн зогсоол, Зайсан толгой дахь Зөвлөлтийн дайчдын хөшөөний тохижилт, Налайх Тэрэлжийн байгалийн цогцолборт газарт цагдаагийн албан хаагчдын орон тоо зохион байгуулалтыг сайжруулах тухай саналыг хүргүүлснээр тохижилт, зохион байгуулалтын ажил хийгдэж байна. Мөн аялал жуулчлалын байгууллагуудаас тавьсан саналын дагуу Зайсан толгой дахь Зөвлөлтийн дайчдын хөшөөнд зөвшөөрөлгүй байрласан 8 ТҮЦ-ийг татан буулгаж, орчныг цэвэрлүүлэв.

12/ Монгол Улсад зохион байгуулагдах дээд хэмжээний уулзалт АСЕМ болон баяр наадмын өдрүүдэд гадаадын жуулчдыг Улаанбаатар хотоор саадгүй аялуулах замын хөдөлгөөнийг зохицуулах саналыг Улаанбаатар цагдаагийн газарт хүргүүлэн, зохион байгуулалтын урьдчилсан арга хэмжээг авч эхлээд байна.

13/ Жуулчны мэдээллийн төвөөр 5 дугаар сард нийт гадаадын 102 жуулчин, 56 иргэн аж ахуйн нэгж байгууллага, болон 43 оюутан цагдаа нарт мэдээлэл өгч, 2 гадаадын иргэн утсаар холбогдож мэдээлэл авч Гандангийн орчимд оюутан цагдаа нарын өгсөн мэдээлэлд талархаж байгаагаа илэрхийлсэн. Мөн дуут шуудангийн үйлчилгээгээр 2 иргэнд мэдээлэл өгч ажиллаа.

14/ Нийслэлийн нэгдсэн үйлчилгээний Дүнжингарав салбараас зохион байгуулсан Нийслэлийн Засаг даргын 2016 оны А/475, А/476, А/477 дугаар захирамжуудын биелэлтийг хангах ажлын хүрээнд зохион байгуулсан сургалтад тус газрын 3 мэргэжилтэн хамрагдав.

15/ Тус газарт дээд газраас 10, бусад газраас 17 албан бичиг ирснээс хариутай 6 бичгийг 100% шийдвэрлэсэн. Үлдсэн 14 бичиг нь хариугүй бичиг байна.

16/ Үндсэн үйл ажиллагааны чиглэлээр 9, явуулсан бичиг 43, боловсон хүчний чиглэлээр 3 нийт 55 албан бичгийг бүртгэн хэвлэмэл хуудсанд буулган баримтжуулж, хүргүүлсэн.

17/ Тус газарт 6 дугаар сарын байдлаар нийт 12 өргөдөл ирсэн ба шийдвэрлэлт 100% байна.

ХЯНАЖ ТАНИЛЦСАН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН ДАРГА Э.БАТТУЛГА

огноо.......................................

ТАЙЛАНГ НЭГТГЭСЭН:

ТӨЛӨВЛӨЛТ ХАРИУЦСАН

 МЭРГЭЖИЛТЭН Б.АМАРЗАЯА

огноо....................................